เติมเงินหมู่บ้านดันศก.โต0.15%
คลังคาดอัดเงินกองทุนหมู่บ้านเพิ่มช่วยกระตุ้นเศรษฐกิจปีนี้โตเพิ่มอีก 0.15%
27 ม.ค. 2559

คลังคาดอัดเงินกองทุนหมู่บ้านเพิ่มช่วยกระตุ้นเศรษฐกิจปีนี้โตเพิ่มอีก 0.15%
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า โครงการให้เงินกองทุนหมู่บ้าน เพื่อไปลงทุนโครงสร้างพื้นฐานของหมู่บ้านแห่งละไม่เกิน 5 แสนบาท วงเงิน 3.5 หมื่นล้านบาท จะทำให้เศรษฐกิจไทยปีนี้ขยายตัวได้เพิ่ม 0.15% เนื่องจากการใช้เงินจะรวดเร็วเพราะกำหนดให้ดำเนินการภายใน 6 เดือน
สำหรับในปีนี้ สศค. คาดว่าเศรษฐกิจไทยจะขยายตัวได้ 3.8% ซึ่งในวันนี้ (28ม.ค.) จะมีการปรับประมาณการอีกครั้ง ซึ่งแนวโน้มดีขึ้น โดยเฉพาะการลงทุนภาครัฐซึ่งจะเป็นแรงขับเคลื่อนเศรษฐกิจที่ของปีนี้ โครงการขนาดใหญ่จะมีการเซ็นสัญญาได้ภายในครึ่งปีแรก และเม็ดเงินจะเริ่มเข้าสู่ระบบเศรษฐกิจในช่วงครึ่งปีหลัง
สำหรับเศรษฐกิจไทยปี 2558 คาดว่าจะขยายตัวได้ 2.9% เพิ่มขึ้นจากที่ประมาณการไว้เดิม 2.8% เนื่องจากรัฐบาลมีมาตรการกระตุ้นเศรษฐกิจออกมาเป็นจำนวนมาก ซึ่งทางสำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะแถลงตัวเลขเป็นทางการอีกครั้ง ขณะที่ตัวเลขการส่งออกปีที่ผ่านมากระทรวงพาณิชย์ระบุว่าติดลบ 5.8% เป็นเรื่องที่กระทรวงการคลังคาดการณ์ไว้ก่อนหน้านี้แล้วว่าจะติดลบ 5% ซึ่งถือว่าใกล้เคียงกัน แต่ปัญหาการส่งออกเป็นปัญหาทั้งโลกในบางประเทศติดลบ 7-10%